ToekomsVenster: Liefde is na alles praktiesFoto: Sylwia Bartyzel/Unsplash.com Ai, die liefde is ŉ saak waaroor ŉ mens liries kan raak, veral in hierdie tyd van die jaar waar soveel huwelike voltrek word. By vele van hierdie geleenthede sal die lied op die liefde voorgedra word. Daar is uiteraard ŉ plek vir romantiese liefde en dit hoort so. Die liefde waarvan Paulus praat in 1 Kor. 13 is egter van ŉ ander orde. Dis Goddelik en hemels. Dit word demonstreer in die offer wat Jesus vir ons gebring het. Joh. 3:16 is daarvan die beste voorbeeld. God gee sy Seun ter wille van mense wat dit nooit kan verdien nie. Jesus verlaat sy hemelse woning om sy lewe af te lê. Verskillende vertalings help ons om die volle reikwydte van die teks te verstaan. Die Boodskap vertaling in gemaklike Afrikaans is uitstekend. Soek dit gerus op die internet en geniet die praktiese verstaan van die teks. Liefde is na alles prakties en nie ŉ teoretiese aangeleentheid nie. Ons moet nie net kennis neem van die teks nie, maar dit in ons lewens integreer en daarvolgens lewe. Die Heilige Gees help ons daarmee.